Davant díser

Per davant mèste Onorat Grapazi, notari a la residéncia de Pamperigosta, qu'a compareishut :

Sénher Gaspard Mitifiò, espós de Vivèta Cornilha, jornalèr au lòc dit de las Cigalèiras e i damorant ;

Lo quau per 'quiras presentas qu'a vendut e transportat devath las guarantidas de dret e de hèit, e en franquesa de tots diutes, privilègis e ipotècas,

Au sénher Alfons Daudet, poèta, damorant a París, ad aqueth present e aqueth acceptant,

Un molin de vent e a haria, situat dens la vath deu Ròse, au plenh còr de Provença, sus ua còsta boscosa de pins e de cassis verds ; estant lo dit molin abandonat dempús mèi de vint annadas e hòra d'estat de mòler, com reaparís vinhas sauvatjas, mossas, romanins, e autas verduras parasitas qui'u garrapan dinc au cap de las alas ;

Çò totun, tau com es e se compòrta, dab la soa grana ròda copada en la soa platafòrma ond l'èrba possa dens las bricas, que declara lo sénher Daudet trobar lo dit molin a la soa convinença e podent servir a las soas òbras de poesia, que l'accèpta aus sons riscs e perilhs, e shéts nat recors contra lo venedor, per reparacions dont puirén i estar hèitas.

Aquera venta qu'a lòc en blòc, au prètz convinut, que lo sénher Daudet, poèta, a metut e depausat suu burèu en espècias de cors, lo quau prètz es estat de seguida tocat e retirat preu sénher Mitifiò, lo tot a la vista deus notaris e deus testimònis sossignats, dont quitança devath resèrva.

Acte hèit a Pamperigosta, en l'estudi Onorat, en preséncia de Francet Mamaï, jogador de pifre, e de Loiset dishot lo Quique, pòrtacrotz deus penitents blancs ;

Qui an signat dab las partidas e lo notari arron lectura...